36. schôdza NR SR - 5.deň - B. popoludní
Dátum: 2014-07-01
Poslanec: Pollák, Peter (OĽANO)
Druh vystúpenia: Vystúpenie v rozprave

152. Ďakujem pekne za slovo. Vážený pán podpredseda, kolegovia, kolegyne, dovoľte, aby som zopár slov povedal k tomuto nášmu spoločnému návrhu. A na úvod chcem povedať to, že musíme urobiť maximum preto, aby sociálny systém alebo sociálne dávky nemotivovali ľudí donekonečna zostávať v sociálnom systéme, ale aby sociálny systém pripravil ľudí na to, aby raz z neho odišli. My máme v sociálnom systéme doteraz alebo aj dnes v podstate možno strašne veľa, kopec ľudí, ktorí sú desiatky rokov evidovaní vlastne v evidencii nezamestnaných a ktorí už ani nečakajú na žiadnu príležitosť a chcú v podstate možno až do svojej smrti zostať v sociálnom systéme. Nemôžme donekonečna v podstate týchto ľudí naďalej vlastne v tomto sociálnom systéme držať a musíme nájsť spôsob, ako ich aktivizovať a dostať ich preč z tohto sociálneho systému. Preto som veľmi rád, že sme našli rozumný kompromis s kolegom Kaníkom aj s kolegom Novotným, ktorí tak, ako už tu bolo povedané, štvrtýkrát vlastne predkladajú zákon, ktorý, ktorý má ambíciu v podstate riešiť zlý sociálny systém. A ja som veľmi rád, že vôbec tieto návrhy, na ktorých sme sa dohodli, sa nevylučujú filozofiou z tých návrhov, ktoré, alebo z toho, z toho, z tej novely zákona o hmotnej núdzi, ktorú sme prijali na jeseň, aj vďaka teda, teda tomu, že som na tomto zákone mohol pracovať. A koniec koncov vlastne mnohé opatrenia iba sprísňujú ten sociálny systém, ktorý je dnes nastavený a ešte v podstate výraznejšie, je lepšie, ako to bolo po minulé roky. Samozrejme, ako, ja sa dotknem tej, tej teda malej rómskej reformy, chvíľočku, lebo teda už pravidelne médiá nám podsúvajú tento, v úvodzovkách, názov. Áno, ja som prišiel s názvom "rómska reforma" a pod názvom "rómska reforma" ja si predstavujem ucelenú komplexnú nejakú reformu, ktorá poníma mnohé opatrenia z mnohých oblastí vrátane zmeny sociálneho systému, ale vrátane teda zmeny vzdelávacieho systému, vrátane teda zapojenia Rómov do pracovného trhu, vrátane riešenia teda problematiky nevysporiadaných pozemkov alebo bývania. Tu sa iba v krátkosti teda dotknem opatrení, ktoré sa mi podarilo za rok a pol v pozícii splnomocnenca naštartovať. Nebudem teda dlho o nich rozprávať, ale predsa len. V oblasti vzdelávania, ktorá, ktoré teda musí byť bezpodmienečne súčasťou rómskej reformy, ako rozprávam o rómskej reforme, sa nám podarilo začať vlastne úplne od začiatku s deťmi pracovať, a to je predškolské vzdelávanie rómskych detí, ktoré je nevyhnutnou súčasťou zmeny v rómskych komunitách. Ak teda dostatočne nepripravíme rómske deti na vstup do základnej školy, tak s veľkou pravdepodobnosťou tie deti budú neúspešné. Ak budú neúspešné, tak nezískajú kvalifikáciu a ak nezískajú kvalifikáciu, tak ich budeme mať na úrade práce evidovaných ako nezamestnaných. Podarilo sa nám v oblasti vzdelávania naštartovať aj, aj teda riešenie nedostatočných kapacít školských zariadení a ja si myslím, že sme našli vhodný spôsob, ako tento problém riešiť, a sú to modulové školy alebo moduly materskej školy. V oblasti bývania sa nám podarilo konečne teda otvoriť problematiku v nevysporiadaných pozemkoch pod rómskymi osadami a pilotne teda riešime niekoľko lokalít, aj je v týchto pilotných lokalitách zahrnutá obec Krásnohorské Podhradie, kde je tento problém asi najviac prezentovaný. Som veľmi rád, že sme naštartovali program v oblasti bývania a svojpomocné bývanie, ktorý spočíva v tom, že už neprídu firmy do rómskych osád a nebudú stavať tieto byty firmy a nebudú teda hotové byty odovzdávať Rómom, ale, naopak, Rómovia si tie byty musia postaviť sami. Ak si ich nepostavia, tak ich nebudú mať. Toto je napríklad ako zopár aktivít, ktoré sa mi podarilo naštartovať, a verím, že naďalej budú pokračovať tieto aktivity tak, aby sme spôsobili zmenu. Ale bez toho, aby sme vyčistili stôl, bez toho, aby sme nastavili spravodlivý, moderný sociálny systém, to nejde. A napriek tomu, že ma mnohí Rómovia nemajú radi, tak ako nemajú radi ani, ani Ľuda Kaníka, som presvedčený o tom, že ten systém musí byť spravodlivý, moderný, ktorý bude rozlišovať v podstate tých ľudí v sociálnom systéme na základe tých ich aktivít, na základe ich správania, pretože ak to takto nepôjde a budeme v podstate naďalej sa správať ku každému človeku v sociálnom systéme rovnako a budeme aj prideľovať dávku rovnako každému jednému kusu, tak to je, to je zvrátené, to nie je dobré, musíme s tým niečo urobiť. A ja som veľmi rád, že v tomto návrhu našom, našom kompromisnom návrhu sú to – a tak, ako aj Ľudo nazval –, výrazné teda kompromisy aj z mojej strany, aj, aj teda od kolegov Kaníka a od Novotného, sú to výrazné kompromisy a je to vďaka teda tomu, že chceme niečo spolu urobiť. Iba poopravím, nie je to vládny návrh, ja by som bol veľmi rád, keby to bol vládny návrh, pretože to by som mohol povedať, že všetky moje návrhy, ktoré som doteraz vlastne predložil tomuto parlamentu a neboli schválené, tak boli vládne a neboli schválené. Nie je to, nie je to teda vládny návrh, je to teda návrh ľudí, ktorí sa touto témou zaoberajú a ktorí chcú niečo urobiť. A som veľmi rád, že dopĺňajú ten návrh zákona o hmotnej núdzi alebo ten zákon o hmotnej núdzi, tú novelu zákona o hmotnej núdzi, ktorú sme prijali v minulom roku. (Prerušenie vystúpenia predsedajúcim.) Figeľ, Ján, podpredseda NR SR Pán kolega, naplnila sa devätnásta hodina. Pollák, Peter, poslanec NR SR Dve minúty, dve minúty. Figeľ, Ján, podpredseda NR SR Môžte to ešte stlačiť? Pollák, Peter, poslanec NR SR No tak dobre, minúta. Takže som veľmi rád, že v tomto návrhu sa sprísňuje najmä dochádzka detí do škôl, kde v rámci príspevku na nezaopatrené dieťa sprísňujeme podmienky na vyplácanie tejto dávky, z 15 nevymeškaných hodín to sprísňujeme na sedem. A ak teda vymešká sedem hodín, stráca nárok rodič na túto dávku. Som veľmi rád, že to prešlo, alebo teda že sme sa na tejto dávke dohodli. Som veľmi rád, že sme rozdelili rodičovský príspevok na dve kategórie. Naozaj ľudia, ktorí sú aktívni, musia dostávať výraznejšiu pomoc od štátu ako ľudia, ktorí sú menej aktívni. A teda, a pod pojmom aktivita rozumiem tak práca, ako aj práca na sebe, čiže vzdelávanie, aj to teda je súčasťou aktivity. Som rád, že sme sa dohodli na tom, že ľudia, ktorí, alebo rodičia, ktorí pracujú, dostanú vyššiu, vyšší rodičovský príspevok ako rodičia, ktorí nepracovali alebo neštudovali. Taktiež z týchto všetkých opatrení vyzdvihnem iba posledné opatrenie, aby som teda vás nezdržiaval, a je to vlastne riešenie problému nevysporiadania, nevysporiadaných pozemkov pod nelegálnymi stavbami. Zdôrazňujem, že to nie je návrh, ktorý by sa dotýkal len rómskych obydlí alebo rómskych osád. Dotýka sa to všetkých obydlí, nech teda sú maďarské, nech sú slovenské, nech sú rómske, akékoľvek. Na Slovensku sa nedá prijímať legislatíva na etnickom princípe, ani zámerom tohto zákona nie je teda pripraviť zákon pre Rómov. Som veľmi rád, že potrebujeme a že sme nastavili tento zákon tak, že nie je možné donekonečna budovať čierne stavby a nech je to už hotel niekde pri zimnom štadióne, nech je to teda chatrč niekde v Letanovciach nová, nie je možné stavať akúkoľvek čiernu stavbu na nevysporiadanom pozemku. Preto musíme teda zaviesť pravidlo alebo teda usmernenie alebo zákon nastaviť tak, aby do budúcna nebolo možné takéto stavby donekonečna stavať na Slovensku. Samozrejme, čo sa týka minulosti, ako som spomínal v úvode môjho príhovoru, máme pilotné aktivity, ktorými chceme odstrániť tento problém na Slovensku, a verím, že sa nám to v priebehu pár rokov aj podarí. Ďakujem pekne. (Potlesk.)